SK Úradný vestník Európskej únie C 446/1

Spoločné vyhlásenie o legislatívnych prioritách EÚ na roky 2018 – 2019

(2017/C 446/01)

Budúcnosť Európy je v našich rukách. Vyjadrujúc presvedčenie, že Európska únia je najlepším nástrojom na dosiahnutie našich cieľov, budeme naďalej spolupracovať na tom, aby sa naša Únia stala v nasledujúcich rokoch silnejšou, jednotnejšou a demokratickejšou.

Európa znovu získava svoju silu a musíme využiť tento obnovený impulz. Keďže do budúcich volieb do Európskeho parlamentu, ktoré sú hlavným demokratickým momentom pre voličov na posúdenie efektívnosti Únie, zostáva približne 18 mesiacov, teraz nastal čas ukázať, že Európa dokáže plniť očakávania svojich občanov vtedy a tam, keď a kde je to dôležité.

Spoločné vyhlásenie o legislatívnych prioritách EÚ na rok 2017, prvé odvtedy, čo bol tento nástroj vytvorený na základe Medziinštitucionálnej dohody o lepšej tvorbe práva z 13. apríla 2016, preukázalo svoju hodnotu ako nástroj na udržanie politickej pozornosti na kľúčových návrhoch, pri ktorých sú výsledky najviac potrebné, a malo by sa obnoviť na obdobie zostávajúce do volieb do Európskeho parlamentu.

Uvedené tri inštitúcie sa zhodli na vypracovaní pozitívneho programu pre inkluzívnejšiu a jednotnejšiu EÚ a výhľadového nového finančného rámca na obdobie po roku 2020, ktorým sa podporia ciele Únie a zabezpečí správna rovnováha medzi politikami EÚ v záujme občanov. V súlade s týmto silným zmyslom pre plnenie cieľov sa budeme v legislatívnom postupe prioritne zaoberať ďalej uvedenými iniciatívami, aby sme zabezpečili podstatný pokrok, a ak to bude možné, dosiahli výsledky ešte pred voľbami do Európskeho parlamentu v roku 2019:

1. Lepšie chrániť bezpečnosť našich občanov zaistením informovanosti orgánov členských štátov o tom, kto prekračuje naše spoločné vonkajšie hranice, interoperabilných informačných systémov EÚ v oblasti bezpečnosti, registrov trestov, riadenia hraníc a migrácie, posilnením našich nástrojov na boj proti terorizmu a proti praniu špinavých peňazí a zvýšením konkurencieschopnosti a inovácie obranného priemyslu Únie prostredníctvom Európskeho obranného fondu;

2. Reformovať a rozvíjať našu migračnú politiku v duchu zodpovednosti a solidarity vrátane reformy spoločného európskeho azylového systému vrátane dublinského mechanizmu, a balíka opatrení v oblasti legálnej migrácie;

3. Dať nový impulz zamestnanosti, rastu a investíciám, a to modernizáciou nástrojov EÚ na ochranu obchodu a dosiahnutím pokroku v oblasti kontroly priamych zahraničných investícií v EÚ, zlepšením nakladania s odpadom v obehovom hospodárstve, vyvíjaním úsilia o prehĺbenie našej hospodárskej a menovej únie, ako aj dokončením našej bankovej únie spôsobom, ktorý vyvažuje rozdelenie rizika a jeho znižovanie;

4. Riešiť sociálny rozmer Európskej únie prácou na zlepšovaní koordinácie systémov sociálneho zabezpečenia, ochrany pracovníkov pred zdravotnými rizikami na pracovisku, zabezpečením spravodlivého zaobchádzania so všetkými na našich trhoch práce prostredníctvom modernizovaných pravidiel o vysielaní pracovníkov a zlepšením cezhraničného presadzovania;

5. Splniť náš záväzok vytvoriť prepojený digitálny jednotný trh dokončením modernizácie pravidiel pre sektor elektronických komunikácií, stanovením vyšších štandardov ochrany spotrebiteľa pri online predaji a predaji na diaľku, a to digitálneho aj hmotného tovaru, a posilnením kybernetickej bezpečnosti;

6. Dosiahnuť náš cieľ, ktorým je ambiciózna energetická únia a výhľadová politika v oblasti zmeny klímy, najmä prostredníctvom vykonávania rámca politík v oblasti klímy a energetiky na obdobie do roku 2030, pokračovaním v nadväzovaní na Parížsku dohodu vrátane vypracovania právnych predpisov v oblasti čistej energie pre všetkých Európanov a v oblasti ekologickej mobility;

7. Ďalej rozvíjať demokratickú legitimitu na úrovni EÚ, a to zlepšením fungovania európskej iniciatívy občanov a zvýšením transparentnosti vo financovaní politických strán.

Okrem toho sme sa zhodli na tom, že pokrok treba dosiahnuť aj v týchto dôležitých otázkach:

— pokračovať v našom záväzku rešpektovať spoločné európske hodnoty, dodržiavať zásady právneho štátu a základné práva, posilniť demokratickú legitimitu EÚ vrátane nášho spoločného záväzku bojovať proti diskriminácii a xenofóbii,

— usilovať sa o silnú a otvorenú obchodnú politiku založenú na pravidlách a presvedčení, že obchod prispieva k vytváraniu bohatstva a pracovných príležitostí,

— bojovať proti daňovým podvodom, daňovým únikom a vyhýbaniu sa daňovým povinnostiam, ako aj zabezpečiť spoľahlivý a spravodlivý daňový systém,

— zabezpečiť spravodlivosť a primeranú úroveň sociálnej ochrany a sociálnych práv, ako sa uvádza v 20 kľúčových zásadách piliera sociálnych práv,

— posilniť úlohu EÚ pri ochrane a obhajovaní našich záujmov, ktoré presahujú jej hranice, a pri podpore stability, bezpečnosti a mieru,

— zabezpečiť vysokú úroveň ochrany údajov, digitálnych práv a etických noriem a zároveň využiť výhody a vyhnúť sa rizikám vývoja v oblasti umelej inteligencie a robotiky.

Uvedené tri inštitúcie sa tiež dohodli, že budú pokračovať v práci na všetkých otvorených návrhoch.

Hoci sa dosiahol značný pokrok pri predkladaní prioritných návrhov identifikovaných v rámci spoločného vyhlásenia z roku 2017, sme odhodlaní dokončiť prácu, ku ktorej sme sa zaviazali. Naďalej budeme pracovať na návrhoch predložených od decembra 2016. Budeme sa zaoberať aj legislatívnymi návrhmi stanovenými v pracovnom programe Komisie na rok 2018.

Sme naďalej odhodlaní podporovať riadne vykonávanie a presadzovanie existujúcich právnych predpisov.

My, predsedovia Európskeho parlamentu, Rady a Európskej komisie, budeme pravidelne monitorovať včasné a účinné vykonávanie tohto spoločného vyhlásenia.

Antonio TAJANI predseda Európskeho parlamentu Jüri RATAS predseda Rady Jean-Claude JUNCKER predseda Európskej komisie